**Bestyrelsens beretning for 2017 v/Formand Anette Søderholm Barlebo**

Vi kom godt fra start i Bestyrelsen, hvor vi hurtigt fik fordelt posterne imellem os. På opgaven med at passe vores grønne områder kom Lis og Marianne. Jørgen forblev på posten som sekretær og næstformand, Kim blev vores nye kasserer og jeg forsatte som formand og skribent.

**Stranden.**

Den 22. april var vi ca. 15-20 stykker der havde valgt at påtage os opgaven med at få sat det nye telt op og broerne ud. Og igen var vi heldige med vejret, for der var sol på himlen og varme i luften.

Teltet stod nu klar til at blive brugt, men så skete det igen. Denne gang var der ingen tvivl om hvad det var sket. Den kraftige østenvind tog simpelthen vores nye telt og krøllede det sammen. Havemanden havde lige været på stranden kort forinden, og det stod fint, da han gik hjem. Men dårligt havde han sat sig med kaffekoppen, før vores ”strandnabo” ringede til ham og sagde at teltet lå ned. Så blev der hurtigt kaldt nogen stykker sammen for at redde teltet, men det stod snart klart, at der igen skulle et nyt telt til.

Vi kan jo ikke gøre noget ved naturens kræfter, men vi kan jo prøve at forhindre, at det sker på ny og derfor har vi nu støbt 8 pæle fast i jorden ud for hver stang på teltet, så vi kan tøjre teltet til dem. Og det ser ud til at det virker.

Det var jo ikke lige med i budgettet, at vi igen skulle have et nyt telt, men en hel sommer uden vores festtelt, det gik jo ikke. Teltet har dog ikke været udlånt så meget, hvilket sikkert kan tillægges den kølige og regnfulde sommer.

I foråret blev der etableret nogle nye pladser til både i kanten af skoven. Og der blev lagt fliser i skovbrynet, hvorpå vores lejede toiletvogn fremover har sin plads.

Med hensyn til både, så er der begrænsninger på, hvor store både der må og kan ligge på stranden. Og overskrider båden max. målet, så skal den ikke ligge på vores strand. Der gælder også, at båden skal være sejldygtig, for at den kan optage en bådplads. Det er bestyrelsen, der uddeler pladser, så både der er lagt på stranden uden aftale, vil blive forlangt fjernet. Kort sagt så skal båden overholde de nedskrevne og vedtagne regler for både.

Bådebroen fik nogle nye brofag, da de gamle var noget slidte, da de kom ind i vinteren 2016, og efter den store storm i januar, hvor vandet stod langt op på strandgrunden, var de helt ødelagte.

Der blev også lavet en ny bænk til badebroen, da den gamle var noget forfalden.

Badebroen er en stor udfordring, dels fordi de fleste der hjælper med at sætte den ud og tage den op er nok lidt mere end bare + 60. Heldigvis er der også nogle af de friske unge mænd og kvinder med, men desværre er det ikke overtallet. Badebroen er tung og uhåndterbar, særlig når den skal ind om efteråret hvor den er våd. Vi er faktisk lidt bekymret for at nogen skal komme til skade med det. Derfor har vi også et ønske om at finde en anden og lettere løsning for en badebro. Noget med letvægtsmaterialer, men vi har ikke lagt os fast på noget endnu, men hvis der er fleretal for det, arbejder bestyrelsen videre med en løsning, og som forhåbentlig kan tages i anvendelse til sommeren 2019.

Men broen kom da op, og det på den sidste flotte solskinsdag i oktober. Det var et held, at det var sådan et skønt vejr den fredag. Til gengæld var det meget højvande, så de unge mænd, der var i vandet fik vand indenbords i deres waders, men hvad gør man så, lægger sig ned og stikker benene i vejret og så løber vandet ud igen. Virkelig seje gutter. Men vi lover, at vi i år ikke først venter til sidst i oktober med at tage den op, der er vejret for ustabilt.

Vi har allerede sat en dato for hvornår broerne og telte skal ud af vinterhi, og det bliver i år den 28. april, det får I en mail om først i april, og så regner vi med at mange melder sig til at hjælpe.

Vi har fortsat forsøgt at holde ukrudt og brombærkrat nede mellem træerne, men selvom sommeren ikke var noget at prale af, så gav den alligevel alt uønsket vækst rigtige gode vækstbetingelser. Derfor har vi bedt havemanden om at påtage sig at bekæmpe uønsket vækst i strandskoven lidt oftere end hidtil. Det er noget der tager mange timer og det er også en af grundene til at havemanden har fået en lønstigning fra 2018, som vi synes er velfortjent.

**Stier, fortov, veje, legeplads og boldbane**

Det var jo ikke kun i skoven, men også på vores fortove og langs disse at ukrudtet havde en fest. Men det er jo ikke noget som foreningen kan gøre noget ved mere, hvilket vi også valgte at skrive til jer. Vi må ikke sprøjte fortovene, da det er kommunens ejendom, og det vil være den eneste mulighed vores havemand har, hvis vi skal holde dem rene. Kommunen kommer et par gange om året og damper dem, men det er jo desværre ikke nok. Så der er ikke andet for, end at du og jeg, som er ejere af et fortov, selv må ud og gøre noget. Det opfordrede vi også til i 2017, og heldigvis var de fleste af jer da meget positive over vores henstilling og gik i gang med at få styr på den altid irriterende ukrudt. Men hvor ser det dog godt ud, når det lige er gjort rent og pænt, desværre holder det jo ikke særlig længe, og så må vi i gang igen.

Vi har haft besøg af kommunens vejfolk ved det første vænge, hvor de har lagt lidt kantsten om og ordnet lidt ved overkørslen. Men jeg tror desværre, at vi skal se langt efter at de får gjort noget ved de udfordringer der er med vippende og skæve fortove og delvist ødelagte overkørsler til vængerne. Kommunen mangler penge, så der er sparet på vejfolkene, og det er jo er stor kommune at nå rundt i.

Mellem naturstien, som i øvrigt bliver brugt flittigt af både gående og cyklende, og så vores egen sti, er der her i sensommeren plantet forskellige buske, som vi håber har overlevet vinteren. Det er kun i et smalt bælte der er beplantet, da jorden, hvor de er sat, er kommunens, men det var hvad vi fik lov at til plante på. Der bliver lagt flis rundt om planterne her i foråret, så vi kan holde ukrudtet nede indtil planterne har vokset sig til.

Kommunen har lovet, at de vil gøre noget ved det vand, der løber ned fra naturstien og hen over vores sti og som dermed tager en masse jord og grus med sig ud på vejen.

Vi har måtte lægge små sten på stien fra ca. boldbanen ved nr. 178 og ned til nr. 140, for i år var det den sti, som var ved at skylle væk. Vi vil nok også i fremtiden se disse voldsomme regnskyl, så det vil fremover blive et problem, som vi skal tage højde for, når vi lægger vores årlige budget, da det kan blive en stor udgift for foreningen.

På legepladsen har der ikke været nogen store udfordringer, vi har dog måtte fjerne de trædestopler der var sat op til leg. Når først der er gået råd i dem, skal de væk. Men så har vi jo fået et fint og spændende forslag til lidt fornyelse og det hilser vi i bestyrelsen velkommen.

Boldbanen har ikke været udsat for andet end græsslåning og vedligehold.

**Hjertestarten.**

Bestyrelsen var allerede i februar 2017 gået i gang med at søge Trykfonden om en hjertestarter, så det var rigtig godt, at der blev fremsat et forslag om netop samme ønske på generalforsamlingen. Der var en bred tilkendegivelse af, at det skulle vi arbejde videre med. Så forslaget blev vedtaget.

Vi fik svar fra Trygfonden først på sommeren. Det blev dog ikke det svar vi havde håbet på, det blev et nej. Vi mente dog, at det var både bedst og ikke mindst billigst, at få en fra Trygfonden. En hjertestarter fra dem følte vi os sikker på kunne leve op til, at den virkede som den skulle. Vi blev da også opfordret til at søge igen og at det denne gang var mere sikkert, at vi kunne komme i betragtning. Så vi valgte at give det et forsøg mere.

Desværre var vi ikke (som vi troede) med i efterårets udtrækning, men først med i den der er her i marts 2018, og så ville der gå mindst et par måneder mere inden vi ville få besked, det vil sige her en gang i maj juni. Og vi havde jo ingen 100% garanti for, at vi så ville få en fra Trygfonden.

Vi vil så lige sige, at selvom vi havde søgt om at få en ”gratis”, var der samtidigt blevet arbejdet på at finde en udbyder, som man kunne have lige så stor tillid til som Trygfonden. Så da det stod klart, at der var lange udsigter til at få en Hjertestarter fra Trygfonden, afholdt vi et ekstraordinært bestyrelsesmøde i december. Medidyne kom på besøg og viste os hvad de havde af hjertestarter. Vi besluttede os herefter til, at vi ikke kunne vente til sommeren 2018 og så måske igen få afslag på en hjertestarter. Vi havde jo lovet generalforsamlingen, at få etableret en hjertestarter i vores område i 2017. Og ja det vil trække godt på kassebeholdningen, for at købe en selv er ikke billigt. Men hvis den kommer i brug bare en gang, er den alle pengene værd. Udgiften til den kommer dog først til at belaste vores regnskab for 2018.

Den hjertestarter vi har valgt er fra Medidyne og er anbefalet af Hjerteforeningen og er en Zoll AED Plus. Vi mener og tror på, at vi kan have tillid til leverandøren og hjertestarteren, og at vi får det for pengene, som man kan forvente. Nemlig at den virker hver gang og er let at betjene.

Hjertestarteren er blevet monteret her i februar 2018 ud for Philip og Lilian Sloth i nr. 35 og de har været så søde at lægge strøm til, så hjertestarten kan holdes varm om vinteren og kold om sommeren.

Vi har fået et tilbud fra Medidyne om et førstehjælpskursus for max. 16 deltagere, men mere om det under evt..

Hjertestarteren er tilmeldt hjertestarter.dk, så andre kan se at det er her.

**Øvrigt.**

Havemanden Anders har fra ca. 2010 vedligeholdt vores store område, og igen er det til bestyrelsens fulde tilfredshed. Og vi har lavet en ny aftale med Anders for året 2018. Bestyrelsen glæder sig til samarbejdet.

Som tidligere år blev der afholdt sankthansfest med fællesspisning. Her blev vores nyanlagte flisegulv afprøvet, og vi må sige at, det er dejligt, at man kan sidde ordenligt på stolene uden de vipper. Der var så mange tilmeldt, at der ikke var plads i teltet til alle, så 2 pavillioner var opsat på langs med teltet og kunne holde regnen sådan nogenlunde ude. Vores nye kæmpe grill blev taget i anvendelse og der var plads nok til alle kokke ved grillen. Det var som sagt ikke det bedste vejr den aften, for det piskede ned med regn. Heldigvis var det næsten tørvejr, imedens Jane Heitmann holdt årets båltale, og bålet blev tændt og heksen blev sendt til Bloksbjerg.

Til halloween kom græskarhovederne frem med lyskæder i, og som tidligere år så det flot ud i aftenmørket. Det samme gjorde juletræerne, og til dem har vi indkøbt nye lyskæder med batterier. Så skal vi ikke bede beboere om strøm og nogen stede ligge og kravle rundt inde i hæk og busk for at komme frem til en stikkontakt. De lyste ikke så kraftigt som ellers, men det så da super hyggeligt ud og gav en dejlig julestemning.

Vi har ikke været plaget af så megen uro i området i 2017, som vi var i 16 og det er jo kun dejligt, for det kan godt virke lidt utrygt, at der lusker folk rundt vi ikke kender.

Vi har sagt farvel til gamle naboer og goddag til nye. Vi håber at se alle jer nye naboer til mangt og meget, så vi kan få lov til at lære jer at kende. I skal i hvert fald være så hjertelig velkommen.

**Bestyrelsen**

Vi har afholdt et passende antal møder og har haft et godt samarbejde, ikke kun bestyrelsen imellem, men også med dem af jer, der altid er villige til at stille op og give en hånd med. Det er så dejligt, at der er nogen, der er parate til at yde en indsat for dit, mit og vores fælles område og I skal have et kæmpestort tak og det ikke kun fra bestyrelsen, men så sandelig og i allerhøjeste grad fra os alle sammen. Vi kunne dog godt ønske os, at der kom flere på banen, og gerne nogen som ikke kun tilhører den ældre gruppe.

Ved I hvad, kunne det ikke være dejligt, hvis nu dem af jer der har lov til at havde jeres båd liggende på vores fælles strand mødte op og hjalp på stranden og dem der har små børn og som er bruger af legepladsen kom og hjalp der.

**Der er et gammelt ordsprog som lyder: For at nyde må man yde.**

Bestyrelsen har også arbejdet med at få styr på den nye persondataforordning, som træder i kraft den 1. maj 2018. Nogen af jer har måske hørt om den, andre aner ikke hvad det er. Men det er en EU-ting, som skal stramme op på persondatalove og håndteringen af disse og ensarte det i hele EU. Og jo, vi er også underlagt denne ordning og kan få bøder, hvis vi ikke overholder den. Men vi mener, at der er styr på de områder, hvor vi som forening har med persondata at gøre. Det vil vi dog ikke underholde jer mere med, det går ind under det man kan kalde tungt og lidt kedeligt stof, med mindre man er jurist.

Vi har også sendt nyhedsbreve og mails rundt, og vi vil da opfordre jer til at læse dem, da det holder jer godt informeret om hvad der sker i området og hvornår der er fælles opgaver, der skal løses.

Bestyrelsen vil også gerne sige tak til jer der har sendt os mails, det er dejligt når nogen giver os ros, det er der faktisk nogen der gør, men ris er også velkommen. Det er altid dejligt med respons.

Den 5. dec. 2018, er det 40 år siden at foreningen havde sin stiftende generalforsamling. Sidst vi fejrede et jubilæum var i 1988 og det var vores 10 års jubilæum. Det var en rigtig sjov fest, hvor rigtig mange af os var med. Vi var dog en noget yngre udgave af os selv dengang, men det betyder vel ikke, at vi ikke stadig kan feste. Så vi er spændt på at høre hvad I siger til den ide om at vi holder en stor fest for at fejre vores område og hinanden.

Det er dejlig at se at så mange har valgt at deltage i årets generalforsamling i dag, vi har et flot fremmøde på ca 40 og til smørrebrødet bagefter har 53 af os tilmeldt sig .

Tak for ordet.